Dalia Viskontienė-Skrinskaitė

Dalia Viskontienė-Skrinskaitė (1942 m. kovo 27 d. Kaune), muzikos mokytoja, vargonininkė, chorvedė.

Biografija 

1944 su tėvais pasitraukė į Vokietiją, kur 1948 pradėjo mokytis B. Budriūno muzikos mokykloje Sheinfelde. 1949 su tėvais atvyko Į Kanadą – Toronte, ten privačioje muzikos mokykloje pas D. Pašilytę-Rautinš mokėsi skambinti fortepijonu. Studijavo Toronto konservatorijoje – 1964 m. gavo ARCT diplomą ir 1965  m. bakalauro laipsnį iš muzikos pedagogikos.

Dėstė muziką Toronto Western Technical Commercial School ir kitose Kanados gimnazijose. 1967–1968 m. vadovavo Toronto lietuvių „Varpo“ chorui, taip pat jaunimo ansambliui „Birbynė". Su juo koncertų surengė Kanados miestuose ir JAV – Klyvlende, Niujorke, Detroite ir kitur, dalyvavo 1971 4-ojoje JAV ir Kanados lietuvių dainų šventėje Čikagoje.

1975 pradėjo vadovauti Toronto lietuvių moterų oktetui, kurį 1980 išaugino į mišrųjį chorą „Volungė“ (50 dalyvių). Choras gieda Prisikėlimo lietuvių parapijos bažnyčioje, organizuoja koncertus, dalyvauja dainų šventėse ir kituose tautiniuose renginiuose. 1985 choras išleido dainų plokštelę, o 1987 giesmių plokštelę. 1986 „Volungė“ Kanados CBC radijo „Choral Competition“ konkurse tapo laureate. 1987 m. lapkričio 17 d. – 1987 m. lapkričio 18 d. Southfielde, MI, buvo paminėtos S. Šimkaus gimimo 100-osios metinės. Ta proga choras du koncertus surengė Dievo Apvaizdos lietuvių parapijos bažnyčioje. Atliko „Viešpatie pasigailėk“ ir „Dievo Avinėlį“ iš G. Šukio „Mišių Taikos Karalienės garbei“, J. Govėdo giesmę „Kristui Karaliui“. Jungtinis „Volungės“ ir parapijos choras atliko J. Dambrausko „Maldą už Tėvynę" – dirigavo D. Viskontienė, vargonavo Jonas Govedas.

1988 m. birželio 24 d. – 1988 m. birželio 27 d. Toronte vykusiame Pasaulio lietuvių IV kultūros kongrese koncertavo Clevelando Dievo Motinos lietuvių parapijos ir Toronto „Volungės“ chorai. Jungtiniam chorui dirigavo R. Kliorienė ir D. Viskontienė. Baigiamajame koncerte skambėjo J. Govėdo, B. Dvariono, F. Bajoro ir J. Kačinsko dainos. Koncertas buvo pradėtas J. Naujalio J. Juzeliūno daina „Lietuva brangi“ ir baigtas L. van Beethoveno „Fantazija fortepijonui c - moll". Buvo surengti trys papildomi koncertai.

1991 pirmą kartą „Volungė“ koncertavo Lietuvoje – Vilniaus Arkikatedroje ir Vilniaus Šv. Jono bažnyčioje. Skambėjo Č. Sasnausko, S. Šimkaus, K. V. Banaičio, J. Karoso, L. Abariaus, V. Klovos ir kitų kompozitorių dainos. Įspūdingai nuskambėjo Ūdrio daina išV. Klovos operos „Pilėnai“ (solistas J. Vaškevičius) ir Č. Sasnausko daina „Karvelėlis" (solistė A. Pakalniškytė-Puodžiuvienė), akompanavo Jonas Govedas.

1992 „Volungė“ dalyvavo chorų festivalyje Toronte, ten dainavo per radiją. 1993 Toronto Prisikėlimo parapijos salėje kartu su Clevelando Dievo Motinos parapijos choru „Volungė“ surengė religinės muzikos koncertą Verbų sekmadienio proga. Skambėjo J. Govedo „Už Lietuvą Tėvynę Motiną“ (dirigavo autorius), Aleliuja ir G. F. Händelio oratorijos „Mesijas“, J. Gaubo „Exultabote, Domine“, ištraukos iš J. S. Bacho kantatos ir G. Verdi operos „Otelio“, F. Schuberto Mišios G-dur. 1994 m. balandžio 17 d. jungtinio choro koncertas pakartotas Klyvlende -Dievo Motinos parapijos salėje. „Volungė“ dalyvavo 1983 6-ojoje, 1991 7-ojoje JAV ir Kanados lietuvių dainų šventėse Čikagoje, 1994 I Pasaulio lietuvių dainų šventėse Kaune ir Vilniuje. 1996 m. gegužės 20 d. choras koncertu pažymėjo savo kūrybinės veiklos 20-metį, 1996 išleido audiokasetę „Tegul skamba mūsų dainos… ".

Visuomeninė veikla 

D. Viskontienė – Šiaurės Amerikos lietuvių Muzikų sąjungos narė ir Muzikos komisijos pirmininkė, žurnalo „Muzikos žinios“ Muzikos komisijos pirmininkė. 1983 ir 1991 JAV ir Kanados lietuvių dainų švenčių dirigentė Čikagoje, 1994 I Pasaulio lietuvių dainų šventės vyr. dirigentė Lietuvoje. Kaune ir Vilniuje dirigavo A. Vanagaičio dainą „Laisvės varpas", buvo chorų konkurso žiuri narė. Dirigentė dalyvavo 1998 II Pasaulio lietuvių dainų šventėje Vilniuje. Parengė Toronto Prisikėlimo parapijos giesmyną (1994).

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Viskontienė-Skrinskaitė, Dalia
Viskontienė-Skrinskaitė, Dalia